Snjóflóð – Lögreglan biður fólk að fara varlega og fylgjast með tilkynningum Í tilkynningu frá lögreglunni á Vestfjörðum kemur fram að aðgerðarstjórn á norðanverðum Vestfjörðum og samhæfingarstöð almannavarna í Skógarhlíð voru virkjaðar rétt fyrir miðnætti 15. janúar , vegna þriggja snjóflóða sem féllu á norðanverðum Vestfjörðum með stuttu millibili . Eitt flóðið féll í hlíðinni til móts við Suðureyri , n.t.t. Norðureyri , sem olli því að flóðbylgja skall á hafnarsvæðinu og fjörunni við Suðureyri . Voru nokkur hús rýmd í kjölfarið vegna frekari hættu . Engin slys urðu á fólki , en eftir er að meta eignatjón . Tvö flóð féllu á Flateyri , beggja vegna snjóflóðavarnagarðsins . Annað þeirra hafnaði á húsi efst og yst í þorpinu og grófst ung stúlka í flóðinu . Björgunarsveitarfólk á Flateyri bjargaði henni skömmu síðar . Aðrir íbúar hússins komust út af sjálfsdáðum . Hitt flóðið féll í sjó við smábátahöfn og varð eignatjón á skipum og mannvirkjum . Allir viðbragðsaðilar á svæðinu voru boðaðir út , auk þess sem varðskipið Þór aðstoðaðið við ferjun bjarga og þeirra sem lentu í flóðinu . Varðskipið var statt við bryggju á Ísafirði þegar flóðin féllu . Þá voru nokkur hús á norðanverðum Vestfjörðum rýmd vegna snjóflóðahættu . Hnífsdalsvegi og Skutulsfjarðarbraut var lokað að kvöldi 14. janúar vegna snjóflóðahættu , og verða þeir opnaðir um leið og aðstæður bjóða , að höfðu samráði við Veðurstofu Íslands og Vegagerð . Þá er lokað fyrir umferð um gömlu byggðina í Súðavík vegna snjóflóðahættu , sem og vegurinn um Hafrafellsháls í Skutulsfirði . Þá er fólk beðið um að vera ekki á ferðinni við hafnarsvæðið á Suðureyri vegna flóðbylgjuhættu . Mjög torfært er um þéttbýlisstaði vegna snjóa , og vegir enn lokaðir milli þéttbýliskjarna vegna ófærðar . Unnið er að hreinsun vega eins og veður og aðstæður leyfa . Veðurspá gerir ráð fyrir að úrkoma og vindur muni lægja um og eftir hádegi og að veður verði orðið skaplegt undir kvöld . Lögregla biður almenning um að virða lokanir .